《舂声》
明代·方拱乾

在家愁闻砧，砧声为客衣。在客愁闻舂，舂声为客饥。

舂本非恶声，客耳自凄其。砧声砧者苦，舂声闻者悲。

此地尽为客，室家亦羁縻。遘此八月霜，稻粱同草衰。

稗种贱独早，皮尽乃得糜。十斗舂一斛，家家急朝炊。

两舂一口资，廿口将安资？夜长月色苦，冷淡无光辉。

声声相断续，远近闻一时。悲馀转成喜，得食谅不迟。

便作笙竽听，天风任尔吹。

作者简介：明末清初江南桐城人，字肃之，号坦庵。明崇祯元年进士，官少詹事。清顺治间荐补翰林学士，以江南科场案事谪戍宁古塔，捐资赎还，改号苏翁。卒年七十左右。有《宁古塔志》、《方詹事集》。